

|  |  |
| --- | --- |
| Αρ. Πρωτ. 162 | Αθήνα 10/10/2022 ΠροςΤους Συλλόγους Εκπαιδευτικών Π.Ε. |

**Στις απειλές και την τρομοκρατία της πολιτικής ηγεσίας του Υ.ΠΑΙ.Θ. απαντάμε δυναμικά, ΔΕΝ προσαρμοζόμαστε - ΔΕΝ τρομοκρατούμαστε!**

**Επαναπροκηρύσσουμε την Απεργία – Αποχή από τους μέντορες και τους ενδοσχολικούς συντονιστές.**

Η πολιτική ηγεσία του Υ.ΠΑΙ.Θ., για μια ακόμη φορά, βλέποντας ότι η συντριπτική πλειοψηφία των εκπαιδευτικών βρίσκεται απέναντι στους αντιεκπαιδευτικούς της σχεδιασμούς και στους αντιδραστικούς θεσμούς του «μέντορα» και του «ενδοσχολικού συντονιστή» κατέφυγε στην προσφιλή της τακτική, τη δικαστική δίωξη, αυτή τη φορά ενάντια στη προκηρυγμένη από την Α.Δ.Ε.Δ.Υ. Απεργία – Αποχή.

Η πολιτική ηγεσία του Υ.ΠΑΙ.Θ. όταν πρόκειται να σύρει στα δικαστήρια τις αγωνιστικές κινητοποιήσεις είναι αποτελεσματική και γρήγορη. Για μια ακόμη φορά με διαδικασίες fast track, έγινε η επίδοση του εξώδικου την Τρίτη, η εκδίκαση την Τετάρτη και η δικαστική απόφαση, που έκρινε την απεργία παράνομη αλλά όχι καταχρηστική, βγήκε την Πέμπτη.

Δεν πρόκειται να προσαρμοστούμε στον κυβερνητικό αυταρχισμό, την τρομοκρατία και τις προειλημμένες δικαστικές αποφάσεις. Όσες/όσοι παραβρέθηκαν στην προηγούμενη δικαστική προσφυγή διαπίστωσαν ότι οι συνήγοροι του Υ.ΠΑΙ.Θ. δεν μπόρεσαν να διατυπώσουν ούτε ένα επιχείρημα-απάντηση στα ερωτήματα της έδρας για την «παιδαγωγική ζημιά» που προκαλεί η μη υλοποίηση των παραπάνω «καινοτομιών».

Είναι φανερό ότι αποτελεί κεντρική πολιτική κατεύθυνση η υλοποίηση της αντιλαϊκής – αντιεκπαιδευτικής πολιτικής με τον αυταρχισμό και την τρομοκρατία και σε αυτό τον βωμό έχουν επιστρατευτεί όλα τα μέσα! Αυτό όμως, αποτελεί απόδειξη της ήττας και της κυβέρνησης της Ν.Δ. και της πολιτικής ηγεσίας του Υ.ΠΑΙ.Θ.

Όσα ψέματα, συκοφαντίες, ένδικα μέσα, τρομοκρατία και καταστολή και να χρησιμοποιήσει το Υ.ΠΑΙ.Θ., ολόκληρη η κοινωνία πλέον γνωρίζει ποιοι είναι δίπλα στα παιδιά της και ποιοι απέναντι.

Συναδέλφισσες, συνάδελφοι

**Μετά την απόφαση του Δικαστηρίου να κηρύξει παράνομη την Απεργία – Αποχή, το Δ.Σ. της Δ.Ο.Ε. συνεδρίασε έκτακτα και αποφάσισε να επαναπροκηρύξει την Απεργία – Αποχή από τα καθήκοντα του μέντορα και του ενδοσχολικού συντονιστή.**

**Η τρομοκρατία και ο αυταρχισμός δε θα περάσουν!**

Συνεχίζουμε αποφασιστικά, δεν προχωράμε σε κανένα ορισμό μεντόρων και ενδοσχολικών συντονιστών. Άμεσα η Δ.Ο.Ε. καταθέτει νέο εξώδικο για την επαναπροκήρυξη της Απεργίας – Αποχής. Ισχύει στο ακέραιο η δήλωση συμμετοχής στην απεργία – αποχή που έχουν υπογράψει οι συναδέλφισσες/οι!

Το Δ.Σ. της Δ.Ο.Ε. καλεί όλες και όλους σε ακόμα πιο μαζική συμμετοχή στην απεργία – αποχή. Η δύναμή μας είναι η ενότητά μας, η αποφασιστικότητά μας, η μαζικότητα, η συσπείρωση των συλλόγων διδασκόντων σε κάθε σχολείο.

Σε κάθε «χτύπημα» της κυβέρνησης και της πολιτικής ηγεσίας του Υ.ΠΑΙ.Θ., εμείς απαντάμε μαχητικά και δυναμώνουμε τον αγώνα μας! Με συσπείρωση στα σωματεία μας και την Ομοσπονδία, συλλογικά αντιστεκόμαστε στην υποβάθμιση του παιδαγωγικού μας έργου, την απαξίωση των συλλόγων διδασκόντων, την κατηγοριοποίηση σχολείων, μαθητών και εκπαιδευτικών.

Απευθυνόμαστε ανοιχτά και δημόσια προς τους γονείς και όλη την κοινωνία για τους πραγματικούς και ουσιαστικούς λόγους που αντιστεκόμαστε στους δήθεν «καινοτόμους» θεσμούς των μεντόρων και ενδοσχολικών συντονιστών απαντώντας και στα διάφορα γνωστά παπαγαλάκια των Μ.Μ.Ε. που έχουν αναλάβει εργολαβικά τη συκοφάντηση των εκπαιδευτικών και τη διαστρέβλωση των πραγματικών θέσεων του εκπαιδευτικού κινήματος και της Ομοσπονδίας.
 Αγωνιζόμαστε για δημόσιο δωρεάν σχολείο για όλο τον λαό.

